Витрувиански човек
„Витрувиански човек“ е известна скица, придружена с бележки от Леонардо да Винчи, нарисувана около 1490 г. в един от неговите дневници. Картината изобразява гола мъжка фигура в две насложени едно върху друго положения с разперени ръце и крака, едновременно вписани в кръг и квадрат. Картината и текстът често са наричани Закон за пропорциите (Canon of Proportions) и по-рядко Човешки пропорции. Картината е изложена в Gallerie dell' Accademia във Венеция, Италия.

Картината представлява перфектен пример за интереса на Леонардо към пропорциите. Като допълнение, картината дава основата на опитите на Леонардо да обвърже човека с природата.

Според бележките на Леонардо в придружаващия текст, написан огледално, картината е нарисувана като опит за изучаване на пропорциите на (мъжкото) човешко тяло, както са описани от древноримския архитект Витрувий, който пише:
 четири пръста са равни на една длан
 четири длани са равни на една стъпка
 шест длани правят един лакът
 четири лакътя са един човешки ръст
 широчината на разперените ръце е равна на височината на човек
 разстоянието от корените на косата до долния край на брадичката е равно на една десета от ръста
 разстоянието от долния край на брадичката до темето е равно на една осма от ръста
 максималната широчина на раменете е равна на една четвърт от ръста
 разстоянието от лакътя до края на дланта е равно на една пета от човешкия ръст
 разстоянието от лакътя до ъгъла на подмишницата е една осма от ръста
 дължината на дланта е една десета от ръста
 разстоянието от долния край на брадичката до носа е една трета от дължината на лицето
 разстоянието от корените на косата до веждите е една трета от дължината на лицето
 дължината на ухото е равна на една трета от лицето

Леонардо съвсем точно е нарисувал онова, което Витрувий казва в De Architectura 3.1.3:
Пъпът е естествено разположен в центъра на човешкото тяло и ако човек лежи по гръб с разперени ръце и крака, от неговия пъп, като център, може да се опише окръжност, която ще докосва върховете на пръстите на ръцете и краката. Човешкото тяло може да се впише не само в кръг, но и в квадрат.

Разбира се няма такова нещо като универсални пропорции на човешкото тяло. Антропометрията е създадена, за да описва индивидуалните изменения. Написаното от Витрувий може да се разглежда като описание на оптималните пропорции или като описание на идеалната човешка форма. Витрувий е срещнал някои затруднения да даде точно математическо определение на това какво иска да каже, че пъпът е център на тялото, но други определения водят до различни резултати; например центърът на тежестта на човешкото тяло зависи от положението на крайниците и в изправено положение е обикновено на около 10 см под пъпа, близо до края на бедрената кост.

Важно е да се отбележи, че скицата на Леонардо комбинира внимателно прочетения древен текст и собствените наблюдения на художника за човешкото тяло. При рисуването на окръжността и квадрата, той правилно е забелязал, че квадратът не може да има същия център, както и кръгът – пъпът, неговият център е малко по-надолу. Това уточнение е иновативната част на картината на Леонардо, която я различава от по-ранните илюстрации. Леонардо рисува ръцете, вдигнати в положение, в което върховете на пръстите са на нивото на главата, вместо по-големият ъгъл, описан от Витрувий, чрез който ръцете образуват линии, минаващи през пъпа.

При изследване на скицата може да се види, че комбинацията от положенията на ръцете и краката създават 16 различни пози. Положението, в което ръцете са разперени, а краката са събрани може да се впише в квадрата. Положението, в което ръцете и краката са разперени, може да се впише в кръга.

Витрувианския човек остава една от най-цитираните и репродуцирани картини днес. Пропорциите на човешкото тяло, както ги е предложил Витрувий, вдъхновяват много художници да представят своя версия на Витрувианския човек.

Външни препратки 
 Уеб сайт на Gallerie dell'Accademia 
 Сайт на Станфордския университет за Витрувианския човек
 Математика във Витрувианския човек 

Произведения на изкуството
Изобразително изкуство на Италия
Култура във Венеция
Леонардо да Винчи
Ренесанс